**ZAPISNIK**

**3. seje Strateškega sveta za preprečevanje sovražnega govora**

Četrtek, 20. 4. 2023

Prisotni člani: Petra Kovačec, Lenart J. Kučić, Andreja Lang, Petra Bevek, dr. Gregor Hudrič, mag. Tina Kosi, Boštjan Vernik Šetinc, dr. Dragan Petrovec, dr. Marko Milosavljević, Katarina Bervar Sternad, dr. Barbara Rajgelj, mag. Brankica Petković, Tatjana Pirc, dr. Kaja Širok, Nika Kovač, Petra Bezjak Cirman, Ajda Bezenšek Špetič, dr. Boris Vezjak

Odsotni: Kristina Pahor de Maiti, Leja Barle, Breda Gačnik,

Ostali prisotni: Sandra Martinič, Darja Petric Štrbenk, Marjan Turk; Nataša Paušek, Domen Kralj

Sejo Strateškega sveta za preprečevanje sovražnega govora, ki se je pričela ob 13.30 uri, je vodila predsednica strateškega sveta, Nika Kovač.

**Dnevni red:**

* Potrditev dnevnega reda in zapisnika druge seje
* Predstavitev akta o digitalnih storitvah in predstavitev nalog koordinatorja
* Predstavitev in uvodni predavanji gostov
* Predstavitev gradiv s strani odgovornih oseb strateškega sveta in razprava
* Izbor ključnih predlogov
* Razno

**AD/1**

Člani sveta so potrdili dnevni red seje.

**AD/2**

Strateški svet za preprečevanje sovražnega govora je potrdil dopolnitve zapisnika 2. seje Strateškega sveta za preprečevanje sovražnega govora.

**AD/3**

Predstavnica Urada RS za mladino je prisotnim predstavila vrsto ukrepov in akcij, s katerimi je mlade spodbujal k enakopravnemu odnosu do drugačnih. Poleg Evropske kampanje Sveta Evrope proti sovražnemu je predstavila vrsto dobrih praks, ki se odvijajo v Mladinskih centrih in mednarodnih organizacij (npr. UNICEF). Poudari, da je današnja mladina bolj vključujoča v odnosu do drugačnih. Bistvo pri nadaljnjem delu je neformalno in formalno izobraževanje ter usposabljanje za učitelje/mentorje.

Naslednji večji dogodek na tem področju se bo odvijal v petek, 19. 5. 2023, v hiši EU, kjer bo potekala predstavitev v okviru preventivnih programov na mednarodni dan strpnosti. Na dogodek je prisotne povabila go. Ajda Bezenšek Špetič.

**AD/4**

Do 17. 2. 2024 bo Slovenija morala implementirati Akt o digitalnih storitvah, ki pokriva tudi področje za varno, predvidljivo in zaupanje vredno spletno okolje. Predstavnika ministrstva za digitalizacijo sta poudarila, da obstoječa zakonodaja iz leta 2000 ne sledi več razvoju internetne vsebine in da bo nova zakonodaja, med drugim, izboljšala tudi odstranjevanje nezaželene vsebine. Države članice bodo morale tudi imenovati koordinatorja digitalnih storitev (*Digital Services Coordinator* - DSC), katere naloge bodo, administracija, koordinacija aktivnosti na nacionalni in EU ravni ter inšpekcijski nadzori. Na podlagi zahtev Akta o digitalnih storitvah glede koordinatorja, na Ministrstvu za digitalno preobrazbo razmišljajo, da bi v Sloveniji to vlogo prevzela Agencija za komunikacijska omrežja in storitve Republike Slovenije (AKOS).

Člani Sveta se glede tega vprašanja ozr podelitve funkcije koordinatorja niso opredelili.

**AD/5**

Predstavnica ministrstva za vzgojo in izobraževanje je članom predstavila pregled vsebin in aktivnosti na področju mladih in izobraževanja z namenom detajlnega pregleda že obstoječih vsebin in aktivnosti, identifikacije vseh ključnih akterjev in priprave priporočil za nadaljnje aktivno delo z namenom preprečevanje sovražnega (in sovražnostnega) govora. Pri pregledu vsebin in aktivnosti, ki se odvijajo na terenu so se izpostavile nekatere vrzeli:

* vsebina, ki bi naslavljala prav to tematiko, ni obvezna, odvisno je od interesa šole oziroma od morebitne prepoznave prisotnosti težave na šoli;
* tovrstne vsebine niso redno na programu izobraževanj za vodstvo šol. Glede na perečo problematiko bi bilo smiselno vsebine uvrstiti v redni/obvezni del vsebin;
* učitelji se udeležujejo usposabljanj odvisno od lastnega interesa;
* šolarji se seznanjajo s vsebino na podlagi lastnega interesa tj. v okviru izbirnih predmetov, ki se izvajajo le če se na šoli za predmet odloči dovolj veliko število učencev/dijakov;
* nepoznavanje protokola ob zaznavi in obravnavi medvrstniškega nasilja v vzgojno-izobraževalnih zavodih
* težave pri pretočnosti informacij, obveščanju o obstoječih vsebinah in informiranju različnih akterjev;
* vsebine za ozaveščanje, in izobraževanje (npr. Safe.si in Varni na internetu) nimajo zagotovljenega kontinuiranega financiranja, ampak so vezani na EU financiranje;
* slabo poznavanje vsebin s strani posameznih ciljnih skupin.

**AD/5**

Predsednica Strateškega sveta seznani člane s predlogi priporočil za preprečevanje sovražnega govora v okviru sklopa: vzgoja, izobraževanje in mladina.

Predlog Priporočila 1:

Vodstva osnovnih šol in nevladne organizacije, ki se ukvarjajo s sovražnim govorom, medvrstniškim in drugim nasiljem, s katerimi smo opravili pogovore, so enotnega mnenja, da država na sistemski ravni šolam ne zagotavlja ustrezne podpore pri soočanju s problemi sovražnega govora, psihičnega in fizičnega nasilja ter medvrstniškega nasilja. Zato Vladi priporočamo ukrep, ki naj se ga izvede v dveh fazah:

1. faza: Ministrstvo za vzgojo in izobraževanje naj v sodelovanju z relevantnimi strokovnjaki in strokovnjakinjami pripravi in vrtcem, šolam ter drugim vzgojno-izobraževalnim zavodom posreduje okrožnico, v kateri sistematično in z oporo na pravni in strokovni okvir, ki omogoča vzpostavljanje vključujočega in varnega prostora za vse otroke, učence, dijake (tudi starše in strokovne delavce) , zapiše kako naj ravnajo v primerih sovražnega govora, psihičnega in fizičnega nasilja ter medvrstniškega nasilja. Daje pa tudi navodila, kako naj ravnajo v primeru sovražnega govora, psihičnega in fizičnega nasilja, medvrstniškega nasilja. V tej zvezi naj ministrstvo s tematiko sovražnega govora posodobi že pripravljen “Protokol ob zaznavi in obravnavi medvrstniškega nasilja v vzgojno-izobraževalnih zavodih”, v katerega so vpisani postopki, kako ravnati, ko do nasilja že pride. Hkrati naj ministrstvo vzpostavi kontaktno osebo, ki bo med delovnim časom vzgojno-izobraževalnim ustanovam nudila pravno in strokovno pomoč pri reševanju problematike.

2. Vlada naj kot stalno sistemsko rešitev v okviru Ministrstva za vzgojo in izobraževanje v roku 6 mesecev vzpostavi sistem z enotno točko, kjer bodo javni vzgojno-izobraževalni zavodi dobili ustrezne strokovne informacije in pomoč glede posameznih primerov sovražnega govora, psihičnega in fizičnega nasilja, medvrstniškega nasilja ter drugih vzgojnih problematik, ki zahtevajo specifična strokovna znanja. Šolskim svetovalnim službam morajo tu zagotoviti tudi pomoč pri iskanju odgovorov na vzgojna vprašanja in strokovne dileme, pri čemer morajo odgovori upoštevati konkretne vzgojne okoliščine. Pri oblikovanju sistemske rešitve naj sledijo učinkovitim sistemom in praksam, ki so jih razvile druge države.

Predlog Priporočila 2:

Za soočanje s problemi sovražnega govora, psihičnega in fizičnega nasilja ter medvrstniškega nasilja je ključna dobro delujoča in kadrovsko dovolj številčna šolska svetovalna služba, zato priporočamo Vladi, da podaljša začasno povečanje sistematizacije šolskega svetovalnega delavca v osnovnih šolah, določenega v Sklepu o nujnih kadrovskih ukrepih za nemoteno delovanje vzgojno-izobraževalnih zavodov (Uradni list RS, št. 67/22 in 128/22), ki je bil uveden kot eden od načinov soočanja z negativnimi posledicami epidemije COVID-19, ki še zdaleč niso odpravljene. Ob tem naj na novo določi sistemizacijo svetovalnega delavca v Pravilniku o normativih in standardih za izvajanje programa osnovne šole (Uradni list RS, št. 57/07, 65/08, 99/10, 51/14, 64/15, 47/17, 54/19, 180/20, 54/21 in 161/22) tako, da bo trajno povečala sistematizacijo na način, da bo določena najmanj na ravni začasno povečane sistematizacije.

Predlog priporočila 3:

Raziskava Šolska svetovalna služba: svetovanje in perspektive (2020) se zaključi s sklepom, da: “Sodobno življenje ne zmanjšuje potrebe po svetovalnih delavcih, temveč jo celo povečuje; tako pri nas kot v tujini se poudarja, da bo šolska svetovalna služba ostala »osrednja strokovna institucija« v zagotavljanju blaginje, optimalnega razvoja in uspeha vseh otrok in mladostnikov.” V Analizi obremenjenosti šolskih svetovalnih delavcev (2020) ugotavljajo, da so svetovalni delavci na vseh ravneh vzgoje in izobraževanja preobremenjeni in da so normativi določeni previsoko. Ob tem je pomembno poudariti, da so se od objave obeh analiz stiske otrok, učencev, dijakov in ostalih v vrtcih, šolah in drugih vzgojno-izobraževalnih zavodih zaradi posledic epidemije COVID-19 še povečale. Povečala se je tudi pojavnost sovražnega govora, psihičnega in fizičnega nasilja ter medvrstniškega nasilja. S tem pa se je delež potreb, ki jih šolski svetovalni delavci v svojem delu naslavljajo, dodatno povečal. Zato ministru za izobraževanje priporočamo, da poveča sistematizacijo delovnih mest svetovalnega delavca v vrtcih, šolah in ostalih vzgojno-izobraževalnih ustavnovah in ustrezno prilagodi normative.

Predlog Priporočila 4:

Preprečevanje sovražnega govora, psihičnega in fizičnega nasilja ter medvrstniškega nasilja v javnih vzgojno izobraževalnih ustanovah je kontinuirana naloga, ki zadeva tudi sistemske rešitve vzgojno-izobraževalnega sistema. Tematika nasilja je npr. naslovljena že v prvem triletju osnovne šole v učnem načrtu za predmet Spoznavanje okolja kjer je med cilji opredeljeno, da učenci in učenke: “prepoznajo različne vrste nasilja (besedno, psihično, fizično) in vedo, kam se obrniti po pomoč”. Tema medvrstniškega nasillja je v učnih načrtih eksplicitno naslovljena tudi v 4. razredu kjer je kot cilj navedeno, da učenci in učenke: “prepoznajo vrste nasilja med otroki in nad otroki”. Cilji v zakonodaji, splošni in operativni cilji v učnih načrtih dajejo zadostno podlago, da se tema sovražnega govora, psihičnega in fizičnega nasilja ter medvrstniškega nasilja naslovi že ob začetku obvezne šole in obravnava tudi v drugem in tretjem triletju ter na višjih ravneh šolanja. Ministrstvo za vzgojo in izobraževanje vsem vzgojno-izobraževalnim zavodom priporoča, da poglobljeno obravnavo problematike vključijo v letni delovni načrt, osnovni šoli pa tudi, da to vključi v svoj vzgojni načrt.

Predlog Priporočila 5:

Ministrstvo za vzgojo in izobraževanje naj oblikuje standardiziran merski pripomoček za notranjo evalvacijo za vrtce, šole in ostale vzgojno-izobraževalne zavode. Služi naj evalviranju kakovosti pedagoškega dela na način, da posebno pozornost nameni vsebinam, ki bodo omogočile oceno dejanske varnosti in občutka varnosti deležnikov vzgojno-izobraževalnega procesa, neizključevalnega ozračja v javnih zavodih, socialne vključenosti deležnikov v oddelkih in na šoli, diskriminacije in stigmatizacije ipd. (t. i. safety survey). To je podlaga za preventivno identificiranje vzgojnih težav in reflektiranje vključujočega ali izključujočega ozračja v vzgojno-izobraževalnih zavodih.

Predlog Priporočila 6:

Ministrstvo za vzgojo in izobraževanje naj zagotovi izvedbo reprezentativne evalvacijske študije vsaj na ravni osnovnošolskega, srednješolskega in poklicnega izobraževanja, ki bo proučila problematiko sovražnega govora, psihičnega in fizičnega ter medvrstniškega nasilja v vzgojno-izobraževalnih ustanovah.

Predlog Priporočila 7:

Vlada naj ob vpeljevanju in promoviranju digitalizacije v vzgojno-izobraževalne ustanove pozornost nameni varovalom pred negativnimi in škodljivimi razsežnostmi digitalizacije in (ne)varnostmi, ki so z njo povezana (denimo sovražni govor, medvrstniško ter drugo nasilje na spletu, zasvojenosti, ki so povezane z rabo tehnologije in druge negativne razsežnosti, na katere opozarjajo izsledki raziskav in metaraziskav na tem področju v svetu). V zvezi s sovražnim govorom in medvrstniškim nasiljem na spletu mora resorno ministrstvo pripraviti tudi strokovno ustrezno pravno podlago, ki bo omogočala obravnavo nasilja, ki se dogaja na spletu, pod enakimi pogoji, kot to velja za nasilje, ki se dogaja v okviru ostalih dejavnostih, povezanih z vzgojno-izobraževalnim procesom.

Predlog Priporočila 8:

Ministrstvu za vzgojo in izobraževanje priporočamo, da v sodelovanju s področnimi strokovnjaki in neodvisnim državnimi organi do 1. septembra 2023 preveri skladnost ciljev krovne in področne zakonodaje z vzpostavljanjem vključujočega okolja, da torej preveri, če sami cilji generirajo diskriminatorne obravnave in nevključujoče okolje.

Predlog Priporočila 9:

Pomembno je, da naslavljanje sovražnega govora poteka tudi zunaj vzgojno-izobraževalnih ustanov, v prostorih in organizacijah v katere vstopajo mladi. V tem oziru je posebno pozornost treba nameniti mladinskim centrom, in sicer tako nevladnim mladinskim centrom kot tudi javnim zavodom, ki s svojimi aktivnostmi trajno zagotavljajo aktivno ozaveščanje in preprečevanje sovražnega govora. Vladi priporočamo, da zagotoviti dodatne vire za programe ozaveščanje in preprečevanje sovražnega govora.

**AD/6**

Dr. Boris Vezjak v svoji predstavitvi poudari, da sovražni govor v Sloveniji ni opredeljen. Primarno izvira iz političnega delovanja, kjer so vir, politiki sami. Zelo pomembno je razumevanje koncepta sovražnega govora in njegovega izvora. Dodatna težava je tudi, da sovražni govor ni kaznivo dejanje (člen. 297, kazenski zakonik) oziroma ga tožilci ne uporabljajo v kontekstu kaznivega dejanja. V ta namen bi se Slovenija morala bolj uporabljati priporočila EU, ki opredeljujejo sovražni govor (*hate speech*) in zločine iz sovraštva (*hate crime*).

**AD/7**

Predstavnik Nacionalnega inštituta za javno zdravje (NIJZ) Domen Kralj je prisotnim predstavil program, ki ga izvajajo na NIJZ, in sicer Program za duševno zdravje mladih To sem jaz.

**Sklepi Strateškega sveta za preprečevanje sovražnega govora:**

**SKLEP ŠT. 1:**

Na sejah Strateškega sveta za preprečevanje sovražnega govora se obravnavajo teme, ki se pravočasno najavijo za obravnavo in uvrstijo na dnevni red.

**SKLEP ŠT. 2:**

Člani Strateškega sveta pregledajo dokumentacijo na temo Akta o digitalnih storitvah in podajo svoje mnenje na naslednji seji.

**SKLEP ŠT. 3:**

Člani Strateškega sveta so soglasno potrdili predlagana priporočila v okviru sklopa: vzgoja, izobraževanje in mladina.

**SKLEP ŠT. 4:**

Med predloge priporočil strateškega sveta za preprečevanje sovražnega govora, Sklop: Vzgoja, izobraževanje in mladina, se doda naslednje priporočilo:

Podpornim centrom in platformam, ki vrsto let zagotavljajo ključna vzgojno-izobraževalna in ozaveščevalna gradiva in dejavnosti, kot so Safe.si, Spletno oko in To sem jaz, naj se zagotovi zadostno stabilno in neprekinjeno financiranje iz proračunskih virov.

Seja se je zaključila ob 16.00 uri.

Zapisala: Sandra Martinič

 Nika Kovač

 Predsednica Strateškega sveta za preprečevanje sovražnega govora

Številka: 013-7/2023/30